Джылахъстэнейм и лIыхъужьхэр
ТекIуэныгъэ Иныр илъэс 74-рэ щрикъум ирихьэлIэу къыдэкIащ «Герои Терской земли» тхылъыр. Ар ягъэхьэзыращ къэрал кIуэцI къулыкъум и полковник, пенсэм щыс Щоджэм Залымджэрий, Урысей Федерацэм щэнхабзэмкIэ щIыхь зиIэ и лэжьакIуэ, тхыдэ щIэныгъэхэм я кандидат Джырандокъуэ Михаил, милицэм и полковник, мы зэманым мылэжьэж, Урысейм и тхакIуэхэм я союзым хэт Шипилов Валерий сымэ.
Хахуэу бийм пэщIэтащ Тэрч щIыналъэм щыщ зауэлIхэр. Совет Союзым и ЛIыхъужь цIэр къыфIащащ кхъухьлъатэзехуэ Къанкъуэщ Ахьмэдхъан ТIалэ и къуэм. Апхуэдэ цIэ лъапIэхэр къыфIащыну ягъэлъэгъуат лейтенант нэхъыщIэ Къаныкъуэ Альберт, сержант нэхъыжь Куэшокъуэ Къаншумэс, сержант нэхъыщIэ Мерзликин Василий, сэлэт Поярков Афанасий.
Псыжь щIыналъэм щекIуэкIа зауэм щызэрихьа лIыгъэм папщIэ Лениным и орденыр мыпсэужу къыхуагъэфэщащ капитан Дудар Хьэжпагуэ Цу и къуэм.
115-нэ Къэбэрдей-Балъкъэр шууей дивизэм и япэ командир Къардэн Сэхьид Iэсхьэд и къуэм Бэракъ Плъыжь, Невский Александр и орденхэр, Хэку зауэ орденым и 1-нэ нагъыщэр къратащ.
Орденхэр иратащ офицер лIыхъужьхэу КIэрэф Хьэбил, Къер Хьэсэнбэч, Щомахуэ Хъызыр, Белик Иван, Гуляев Висангерей, Павлюк Александр, Мэчыкъуэ Ибрэхьим, Мотовилов Евстафий, Джырандокъуэ Мухьэрбий, Мякинин Николай сымэ.
Зауэм щызэрахьа лIыгъэм папщIэ орденхэмрэ медалхэмрэ къыхуагъэфэ-щащ генерал-майор Ивановский Александр, подполковник Мэкъуауэ НэIиб, майорхэу Ирыгу Хъанджэрий, ЩауэцIыкIу Залымджэрий, Балъкъэр Джэхьфар, Уэлий Къэралбий, Лыкъуэжь Зул-къарней, капитан Гуэщокъуэ Iэниуар, лейтенант нэхъыжьхэу АфIэунэ Николайрэ Уэщро Зуберрэ, сержантхэу Бэлэтокъуэ Азербий, Иванов Сергей, Хамэ Ахьмэд, Карагодин Николай, Григораш Николай сымэ. Сержант Тубай Сэхьид къыхуагъэфэщащ «За отвагу» медалиплI.
Тхылъыр къыдэзыгъэкIахэм Iуэхушхуэ зэфIагъэкIащ Къэбэрдей-Балъкъэрым и Тэрч районым и цIыхухэм зэрахьа лIыгъэм иджырей щIэблэр щагъэгъуэзэным теухуауэ.
БАХЪСЭН Азэмэт.
